Namanganda o'qituvchi 1-sinf o'quvchilarini bajarmagan uy vazifasi uchun izza qildirdi — video

Namangan viloyati Uchqo'rg'on tumanidagi 13-maktabda 1-sinf o'quvchilari uy vazifasini bajarmagani uchun doskaga chiqarilib jazolandi. Holat bo'yicha viloyat xalq ta'limi boshqarmasi munosabat bildirdi.
Ma'lum bo'lishicha, ijtimoiy tarmoqlarda 1-sinf o'quvchilari doskaga chiqarilib, ruhan sindirilayotgani mazmunida videolavha yoritilgan. Ushbu holatga aniqlik kiritish maqsadida boshqarma tomonidan ishchi guruh tuzilib, o'rganilgan. Unga ko'ra, Uchqo'rg'on tumanidagi 13-umumiy o'rta ta'lim maktabining 1-“v” sinf rahbari Shahnoza Madrahimova o'qish darsi paytida sinfdagi 6 nafar o'quvchi uy vazifasini tayyorlamagani va daftarlari qolib ketgani sababli bunday holat qaytarilmasligi va boshqa o'quvchilarga saboq bo'lishi uchun doska oldiga chiqartirib, qolgan o'quvchilarga “uyat” deb gapirtirib, izza qildirgan.
Bu jarayonlarni o'zi uyali telefoniga tasvirga olib, ikki nafar o'quvchi ota-onasining Telegram’iga jo'natgan. Voqeadan so'ng sinf rahbari bilan tuzilgan mehnat shartnomasi bekor qilinib, Mehnat kodeksining 181-moddasi 1-bandiga ko'ra o'z vazifasiga sovuqqonlik bilan qaragani uchun ta'lim muassasasi direktori Oybek Mo'ydinov, ma'nafiy-ma'rifiy ishlar bo'yicha direktor o'rinbosari Yashin Abdug'ofurovlarga hayfsan intizomiy jazo chorasi qo'llanilgani, o'quv ishlari bo'yicha direktor o'rinbosari Mahbuba Imomova jiddiy ogohlantirilgani bildirilgan.

Boshqarma ta'lim-tarbiya borasida bunday holatlarni qo'llash umume'tirof etilgan mezonlarga mutlaqo zid deb baholaydi hamda kelgusida bunday holatlarga yo'l qo'yilmasligi chora-tadbirlarini ko'rib boradi.
Avvalroq Toshkent viloyatida o'quvchilar yupun kiyimda mehmon kutishga chiqarilgani xabar qilingandi. Shuningdek, Andijondagi maktabda muallim o'quvchilar oldida nomaqbul so'z ishlatgan.